ሕብረተሰቡ ለዋጋ ንረት ሳይሆን ለቫይረሱ ትኩረት እንዲሰጥ ተጠየቀ
አዲስ አበባ፡- በየፌደራል ሕብረት ሥራ ኤጀንሲ ሕብረተሰቡ ለዋጋ ንረትና ለሌሎች ጉዳዮች ሳያስብ ቀልቡን ሰብሰብ አድርጎ ቫይረሱን በመከላከል ላይ እንዲያተኩር ጥሪ ቀረበ።
የፌደራል ሕብረት ሥራ ኤጀንሲ ዋና ዳይሬክተር አቶ ኡስማን ሱሩር ከአዲስ ዘመን ጋዜጣ ጋር በነበራቸው ቃለ ምልልስ እንደገለፁት ማህበራት ከኢኮኖሚና ከቁስ በፊት ሰውን በማስቀደም እየሠሩ ነው። አስፈላጊ ምርቶችን በተመጣጣኝ ዋጋ ለማቅረብ መዘጋጀታቸውንም ገልፀው ህብረትሰቡ ለዋጋ ንረት ሳያስብ በአንድ ልብ ሆኖ ቫይረሱን በመከላከል ላይ እንዲያ ተኩር ጠይቀዋል። 
‹‹ሰውን ማትረፍ ከቻልን ነገ የኢኮኖሚ ተጠቃሚ እንሆናለን›› የሚል እሳቤ በመያዝ የግብርና ሕብረት ሥራ ማህበራትም ሆኑ የሸማቾች ማህበራት ምንም ዓይነት የዋጋ ጭማሪ ሳያደርጉ የታመመውን ገበያ እያከሙ መሆናቸውን አቶ ኡስማን አስረድተዋል። በዚህም ሥጋት ውስጥ ገብቶ ለነበረው ህብረተሰብ አስፈላጊ ምርቶችን በተመጣጣኝ ዋጋ በማቅረብ ‹‹አለንልህ›› በማለት አጋርነታቸውን እያሳዩ መሆኑን ገልፀዋል።
 ህብረተሰቡ ማህበራቱ እያደረጉለት ያለውን እገዛ ተጠቅሞ እራሱን ከቫይረሱ እንዲጠብቅ የተጣለበትን አደራ መወጣት ይኖርበታል ብለዋል። 
አዲስ አበባን እንደ ማሣያ አድርገው የተናገሩት ዳይሬክተሩ በመጋቢት ወር መጀመሪያ አንድ ሰው በቫይረሱ መያዙ በተነገረ ማግስት ነጭ ሽንኩርት፣ ሎሚ ቲማቲምና ሌሎች ምርቶችም ዋጋቸው ከፍተኛ ጭማሪ አሳይቶ እንደነበር በመጥቀስ በዚያን ወቅትም ሸማቾች ማህበራት በተመጣጣኝ ዋጋ በማቅረብ ለህብረተሰቡ እፎይታ መፍጠራቸውን አስታውሰዋል። አሁንም በክልል ካሉ ማህበራት ጋር በመተባበር የተለያዩ ምርቶችን ወደ መዲናዋ በማስገባት ጤናማ ግብይት እንዲፈጠር እየተሠራ መሆኑን ጠቅሰዋል። ማህበራት ገበያን በማከም የህብረተሰቡን ሥጋት ለመቀነስ ሲጥሩ ህብረተሰቡም እራሱን ከወረርሽኙ በመከላከል ምላሽ ሊሰጣቸው ይገባል ብለዋል። በገጠርም በከተማም የሚገኙ ማህበራት በተለይም ከወረርሽኙ ጋር በተያያዘ የሚያስፈልጉ የንጽህና መስጫ ቁሳቁሶችን በተመጣጣኝ ዋጋ አንዳንዶቹም ካለምንም ትርፍ በማቅረብ ህብረተሰቡን እየታደጉ መሆናቸውንም ገልፀዋል። የግብርና ምርቶችን ከገጠር ወደ ከተሞች የማድረስና የኢንዱትሪ ምርቶችን ከከተማ ወደ ገጠር የማሰራጨቱ ሥራ ተጠናክሮ የሚቀጥል መሆኑንም ጠቅሰዋል። ኤጀንሲው ከክልሎችና ከሚመለከታቸው አካላት ጋር በቅንጅት በመሥራት ወደፊትም በማህበራት አማካኝነት ለህብረተሰቡ አስፈላጊ የሆኑ ምርቶችን በሙሉ ማቅረብ በሚያስችል ቁመና ላይ እንደሚገኝ ዳይሬክተሩ ተናግረዋል።አዲስ ዘመን ሚያዝያ 8/2012 
 ኢያሱ መሰለ